

SAJTÓKÖZLEMÉNY

**Száz figyelmetlenségnek is egy a vége: baleset!**

**Még mindig sokszor vezetnek figyelmetlenül vagy agresszíven a vasúti kereszteződéseknél**

*Budapest, 2018. február 13. –* **Tavaly a MÁV és a HÉV vasúti átjáróiban csaknem száz ütközés és gázolás történt. Ez egész évre vetítve több, mint 2016-ban, a mostani télen viszont jelentősen csökkent a balesetek száma az előző téli időszakhoz képest. A megelőzés érdekében fontos, hogy a járművezetők, a kerékpárosok és a gyalogosok – az előírásokat betartva – körültekintően, figyelmesen közlekedjenek, és minden esetben győződjenek meg a biztonságos áthaladás feltételeiről a kereszteződéseknél. Ez azért is fontos, mert a felújított vonalakon nagyobb sebességgel, de csendesebben haladnak a modern vonatok**.

A MÁV és a MÁV-HÉV pályahálózatának közúti-vasúti szintbeli kereszteződéseiben **tavaly 99 ütközés és gázolás történt**, ebből 16 a HÉV átjáróiban. A balesetek kivétel nélkül a **közúton közlekedők gondatlanságából, figyelmetlenségéből** következtek be, vasúti berendezés meghibásodásából eredő baleset hét éve nem történt.

**Csak ne olyan hevesen!**

Január közepén az internetes videó- és hírportálokon terjedt egy felvétel, amelyen egy sötétszínű kombi a várakozó kocsisor megelőzése után, a lezárt félsorompók között szlalomozva száguldott keresztül a pomázi átjárón – nem sokkal a HÉV-szerelvény elhaladását követően. A felvétel megdöbbentő és tanulságos volt; akár oktatófilm is lehetne, az autó sofőrje ugyanis egyszerre több szabálysértést is elkövetett. Egyrészt **tilos az előzés a vasúti átjáróknál és közvetlenül előttük!** Másrészt azt is egyértelműen előírja a KRESZ, hogyha a **fénysorompó piros jelzést mutat, az útátjárón nem szabad áthaladni**. Csak akkor lehet elindulni a síneken keresztül, ha a sorompók már teljesen felnyíltak és fehéren villog a lámpa.

*A felvételt közzétette: Kemény Botond*

**A vasúti útátjárókon történő áthaladásra a KRESZ előírásai érvényesek,** azaz a szintbeli keresztezéseket fokozott óvatossággal, körültekintően kell megközelíteni. A gépjárművezetőknek minden esetben meg kell győződniük arról, hogy nem tart vasúti jármű a sorompó felé, illetve biztosított a folyamatos áthaladás. Továbbá az átjáró előtt meg kell állni, ha bármely irányból vasúti jármű közeledik.

A balesetek majdnem mindegyikét az okozta, hogy a közlekedők **túlbecsülték saját képességeiket, megpróbáltak átérni még a vonat előtt, esetleg egy pillanatra kihagyott a figyelmük.** Az okok között szerepel a **gyorshajtás, az agresszív vezetési stílus**, a vasúti fényjelző tilos jelzésének figyelmen kívül hagyása, a vezetés közbeni telefonálás is. Gyakran tapasztalható, hogy a gépjárművezetők nem néznek körül az átjáróba történő behajtás előtt.

**Statisztika**

A **MÁV-HÉV 100 kilométernyi hálózatán, az útjárókban az elmúlt két évben 22 baleset következett be, de szerencsére senki sem halt meg.** Tavaly egy esetben súlyos sérüléssel végződött egy gázolás, tizenöt ütközésből négy, tavalyelőtt pedig hatból három járt személyi sérüléssel. Tizennégyszer személygépkocsival, egyszer teherautóval ütköztek a hévek, illetve egyszer gyalogosgázolás történt. A MÁV hálózatán, a vasúti-közúti szintbeli kereszteződésekben tavaly **83 balesetből 12 halálos kimenetelű volt,** 32 személyi sérüléssel járt. 2016-ban 72 baleset következtében tizenhatan haltak meg és huszonegyen sérültek. Az elmúlt évben személygépkocsival 53-szor, tehergépkocsival tizenkétszer, mezőgazdasági vontatóval egyszer ütközött, továbbá hét gyalogost, hat kerékpárost és négy motorkerékpárost gázolt vonat átjáróban. Négy gyalogos, három kerékpáros és két motorkerékpáros vesztette életét, hárman autóban haltak meg.

**Hogyan előzhetők meg a balesetek?**

Feltűnő, hogy 2017 első három hónapjában – 2016 azonos időszakával összevetve – 127 százalékkal megnőtt az útátjárókban bekövetkezett tragikus események gyakorisága, áprilistól viszont 50-60 százalékra csökkent az egy évvel korábbiakhoz képest, sőt az év utolsó harmadára 25-30 százalékra, december végéig pedig 15 százalékra zuhant. A pozitív tendencia idén is folytatódhat, mert míg tavaly az első hónapban hat, addig idén januárban négy baleset következett be. **A szerencsés fordulat a vasúti átjárókban, a rendőrséggel közösen végzett ellenőrzéseknek és a 15 vasútállomáson, nyártól őszig megtartott baleset-megelőzési kampánynapoknak is köszönhető.** Ám mindennél fontosabb, hogy **a járművezetők, gyalogosok és kerékpárosok tartsák be a KRESZ előírásait és figyelmesen közlekedjenek a vasúti kereszteződéseknél!** A fokozott figyelem azért is nagyon fontos, mert a **felújított vonalakon nagyobb sebességgel, de csendesebben haladnak a korszerű motorvonatok**.

A vasúttársaság kiemelt feladatának tekinti, hogy mindent megtegyen az átjárókban bekövetkező közlekedési balesetek megelőzése, illetve számának csökkentése érdekében. Éppen ezért a sorompós fejlesztések mellett minden évben nagy erőfeszítéseket tesz, többször is rendőrséggel közös akcióval hívja fel a közúton közlekedők figyelmét. **A korábbi évekhez hasonlóan idén is tartanak ellenőrzéseket a MÁV és a MÁV-HÉV vasútbiztonsági szakemberei.** Az útátjárós balesetek megelőzése nemcsak vasúti és közúti, hanem társadalmi és gazdasági érdek is, hiszen a személyes tragédiák mellett a baleseteknek egyéb jelentős következményei vannak. Felborul a menetrend, így több ezer utas napi programja, a hatósági helyszínelés alatt vonatok sokasága késik vagy marad el, a vasúton szállító vállalkozások pedig gazdasági károkat szenvedhetnek.

**MÁV Magyar Államvasutak Zrt.**

KOMMUNIKÁCIÓS IGAZGATÓSÁG

Telefon: (06-1) 511-3186 ⚫ E-mail: sajto@mav.hu ⚫ [www.mavcsoport.hu](http://www.mavcsoport.hu)